《赠何劭王济诗》
魏晋·傅咸

日月光太清，列宿曜紫微。赫赫大晋朝，明明辟皇闱。

吾兄既凤翔，王子亦龙飞。双鸾游兰渚，二离扬清晖。

携手升玉阶，并坐侍丹帷。金珰缀惠文，煌煌发令姿。

斯荣非攸庶，缱绻情所希。岂不企高踪，麟趾邈难追。

临川靡芳饵，何为守空坻。槁叶待风飘，逝将与君违。

违君能无恋，尸素当言归。归身蓬筚庐，乐道以忘饥。

进则无云补，退则恤其私。但愿隆弘美，王度日清夷。

作者简介：（239—294）西晋北地泥阳人，字长虞。傅玄子。刚简有大节，好属文论。武帝咸宁初，袭父爵，拜太子洗马，累迁尚书左丞。数上书言事，建议裁并官府，静事息役，惟农是务。并谓“奢侈之费，甚于天灾”。惠帝立，拜司隶校尉。屡劾权贵，京都肃然。卒官。能诗文，今存《傅中丞集》辑本。